
«Wiggs er en av de beste til å skrive romantiske historier.

Kanskje fordi hun vet hvordan man fanger følelser på bokstavelig talt hver side i hver bok.»

–Salesman Statesman-Journal



«Tankevekkende, rik på gjenkjennende øyeblikk og karakterer som leseren lett kan identifisere seg med.

Wiggs’ siste bok er både sjarmerende og klok.»

–Publishers Weekly om Bryllup ved Willow Lake



«Følelsesmessig intensiv…»

–Booklist om Huset ved Willow Lake



«Wiggs’ historier er varme…[og] denne boken burde falle i smak hos lesere av romantisk litteratur i alle aldre.»

–Publishers Weekly om Sommeren ved Willow Lake




Til Rose Marie Harris, som eier og har drevet Paperbacks Plus, den fineste, lille bokhandelen i staten Washington, de siste tjuesju årene. Hun er den slags bokhandler som alle forfattere drømmer om –belest, entusiastisk, omsorgsfull og hjelpsom, og med en fantastisk evne til å finne akkurat den riktige boken til den riktige leseren. Å signere bøker i Paperbacks Plus involverer alltid masse god mat, venner og mye moro, alt det som kvalifiserer for uforglemmelige opplevelser, år inn og år ut.



Til Rose Marie, Kate, Lois og de andre ansatte

–det var en fantastisk tid, damer.

Takk for alt.


FORFATTERENS TAKK



En forfatters arbeid består i å tilbringe time etter time sammen med oppdiktede personer hver dag. Det krever mye kjærlighet og forståelse av de ekte menneskene i livet mitt, for at de skal holde ut med det.



Takk til de ekte masekråkene, som er helt annerledes enn dem jeg skriver om i boken.



Jeg føler meg velsignet som har disse kvinnelige forfatterne i livet mitt. Den moralske støtten og hjernekapasiteten de besitter, beriker hele opplevelsen ved å lage historier og kunst, og deres talent imponerer meg stadig –Anjali Banerjee, Carol Cassella, Sheila Rabe, Suzanne Selfors, Elsa Watson, Kate Breslin, Lois Faye Dyer, Rose Marie Harris, Patty Jough-Haan, Susan Plunkett og Krysteen Seelen.



Jeg vil også takke Margaret O’Neill Marbury, min uendelig tålmodige redaktør, Meg Ruley, agenten min, og hennes kompanjong, Annelise Robey, for unnværlig rådgivning og input. Takk til forlaget og til leserne mine, som har gjort Lakeshorekrøniken til en sånn suksess. Bøkene kom fra min hånd, men det var dere som gjorde dem til en suksess.



Jeg er veldig takknemlig for familien min, inkludert den sist ankomne, vår utrolige hund Barkis. En spesiell takk til mor og far –dere er fantastiske, og jeg skulle ønske jeg var så god som dere syns jeg er.


DEL 1

Februar

Innsjøens innvirkning

Hver vinter, når kald, arktisk luft sveiper over Nord-Amerika, kan det brygge opp til snøstorm langs bredden av innsjøen. Disse snøbygene, som oppstår på grunn av innsjøens innvirkning, kan være veldig lokale og forårsake enorme mengder nedbør på relativt små områder. Ofte, når det snør kraftig i et område, kan det være glitrende blå himmel bare et lite stykke unna.


KAPITTEL 1

Avalon, Ulster County, New York





Uavbrutt sendte alle stasjonene på Noah Shepherds bilradio ut advarselen. Den nasjonale værmeldingstjenesten hadde sendt ut et spesialvarsel –som omfattet snø, kulde og vind –snøstorm, som følge av innsjøenes innvirkning. Myndighetene ba folk innstendig om å holde seg innendørs i kveld. Flyplassen hadde stengt for mange timer siden. Selv de tyngste snørydningskjøretøyene hadde problemer på veiene. Bare galninger og idioter bega seg ut i dette været.

Galninger, idioter og dyrleger. Noah skulle ønske vindusviskerne gikk fortere. Snøen pisket så voldsomt mot ruten at det var nærmest som å kjøre inn i en hvit vegg. Han visste nesten ikke om han fortsatt befant seg på veien.

I følge legenden skulle snøstormer som denne bringe magi. Akkurat, tenkte han. Hvis dette var magi, foretrakk han virkeligheten.

Han skulle ha takket ja til å overnatte, etter å ha tatt imot Osmonds føll. Han skulle ha ventet til stormen hadde lagt seg og veiene igjen var farbare, før han kjørte hele den lange veien tilbake til hjemmet og klinikken sin. Men i følge værmeldingen kunne det gå dager før stormen la seg igjen, eller eventuelt ble verre. På klinikken hadde han familien Palmquists aldrende beagle, en katt som skulle komme seg etter en ryggoperasjon og sine egne dyr –som for øyeblikket også innbefattet en forlatt valp. Han visste han kunne ringe naboen, Gayle, og få henne til å gå og se etter dyrene, men han hadde ikke lyst til å hefte henne. Med mannen utenlands og tre unger rundt bena, hadde hun mer enn nok å ta seg til, om hun ikke skulle behøve å traske bort til klinikken hans for å se etter dyrene også.

I tillegg var operasjonsklærne hans tilsølt med blod og andre væsker. Han trengte sårt en dusj. Han hadde på seg favorittluen sin, en ullcaps med øreklaffer. Den var fra hans «ung og dum»-periode, som en av hans tidligere venninner hadde kalt det. Noah hadde ganske mange tidligere venninner. Kvinner på hans alder så ikke ut til å være interessert i å dele livet med en landsens dyrlege.

Han lente seg frem over rattet og myste ut på veien foran seg. Opplyst av frontlyktene så snøflakene ut til å komme rett mot ham, som om det var spesialeffekter i en film. Han tenkte på Star Wars, da Millennium Falcon passerte lysets hastighet. Og ved tanken på det begynte han selvfølgelig å plystre kjenningsmelodien til Star Wars. Lei av så vidt å sige fremover, forestilte han seg at frontruten var hans vindu mot en galakse langt, langt borte. Han var Han Solo, og snøen som kom fykende mot ham, var stjerner. Han ga sine ordrer til andrepiloten sin, som stakk haken frem ved lyden av sin herres stemme. «Gjør klart for full gass. Hører du, Chewie? Gi full gass!»

Rudy, hunden i passasjersetet, bjeffet til svar.

Den siste kjæresten til Noah, Daphne, hadde beskyldt ham for å være en unge som aldri ble voksen. Og Noah, som hadde kommentarer like hardtslående som en trykkluftbor, hadde foreslått at de kunne skaffe seg et par unger selv, så fikk han noen å leke med.

Det var det siste han hadde sett til Daphne.

Ja da, det der med damene kunne han. Ikke rart han bare jobbet med dyr.

–General Kenobi, mål i sikte, en varmedetonator, sa han. Noah så for seg en galaktisk slave kledd i lenker og en brynjeaktig bikini. Tenk om universet kunne ha sendt ham en sånn en.

Så forandret han stemmen til en vis baryton med dårlig, engelsk aksent: –Jeg er sikker på at du vil finne det du søker. Og… pokker. En blek skygge dukket opp på veien like foran ham. Han vred på rattet og bremset så bilen sladdet bortover veien. Rudy bakset i forsetet for ikke å ramle på gulvet. Midt i veien sto det en hjort og stirret på ham med store øyne. Han kunne se ribbena på den gjennom den tykke vinterpelsen.

Noah tutet. Hjorten tok sats, hoppet over veigrøften og forsvant i mørket. Midtvinters var den verste tiden på året for de ville dyrene. Da sultet de.

Radioen sendte advarselen om å holde seg innendørs nok en gang. Han slo den av.

Nesten hjemme. Han hadde ikke sett noen skilt som kunne bekrefte det, han visste det bare. Som om han sanset at han nærmet seg hjemmet. Bortsett fra tiden på college og veterinærstudiene ved Cornell, hadde han aldri bodd noen andre steder. Alle postkassestativene langs landeveien skulle være markert med et høyt stativ i armeringsjern, men nå var snøfonnene for store til at han kunne se dem.

Til venstre for veien ante han, uten å kunne se, Willow Lake. Det var den vakreste innsjøen i hele kommunen, en naturlig skjønnhet omgitt av Catskills villmark. For øyeblikket var den usynlig bak forhenget av tett snøvær. Noahs hjem befant seg på den andre siden av veien og litt opp i bakken. Langs innsjøen lå det flere gamle sommerhus, ubebodde nå som det var vinter.

–General Azkanabi, vi trenger forsterkninger, sa han, og hørte den innbilte musikken enda høyere i bakhodet. –Send noen øyeblikkelig!

I samme øyeblikk oppdaget han… noe. Noe rødt i skyggene av alt det hvite. Han sluttet å plystre, tråkket inn clutchen og limte blikket til det lysende røde punktet. Han oppdaget enda et rødt lys. Baklys, på en bil som hadde kjørt seg fast i snøen.

Han stoppet midt i veien. Bilen så ut til å være i gang ennå, han så røyken fra eksosanlegget som stakk opp i en unaturlig vinkel. Den ene frontlykten var begravet i snøen, og den andre lyste rett på hjorten som var blitt påkjørt.

–Bli her, gutt, sa Noah til Rudy. Han rev med seg kofferten som inneholdt nok beroligende midler til å ta livet av det skadde dyret, og tente hodelykten.

Etter å ha satt på blinkelysene, bega han seg ut i snøstormen. Vinden bet og snøkornene pisket mot ansiktet hans. Han skyndte seg bort til bilen og oppdaget et enslig menneske, en kvinne. Det så ut som hun satt og fiklet med en mobiltelefon.

Hun åpnet vinduet. –Takk og pris for at du kom, sa hun og kavet seg ut av bilen.

Hun var kledd for alt annet enn dette været. En moderne kåpe og lange skinnstøvletter med høye, tynne hæler. Ingen lue. Ikke hansker. Blondt hår, som flagret voldsomt i vinden og skjulte ansiktet hennes.

–Du kom så fort, ropte hun.

Han gikk ut fra at hun trodde han kom fra redningstjenesten eller veivesenet. Han hadde ikke tid til å forklare.

Hun trakk ham etter seg mot fronten av bilen mens hun gled på de høye hælene. –Vær så snill, sa hun oppkavet. –Jeg fatter ikke at det kunne skje. Tror du det går an å redde den?

Han siktet på hjorten med hodelykten. Det var ikke det samme dyret som han hadde sett tidligere, dette var en ungbukk. Den hadde knekt geviret på den ene siden, på den andre hadde den tre takker. Øynene dens var glassaktige, og den peste på en helt spesiell måte. Slik dyr gjør når de er i sjokk. Han kunne ikke se noe blod, men dødelige skader var som oftest innvendige.

Pokker. Det verste han gjorde, var å avlive dyr. Han kunne ikke fordra det.

–Vær så snill, sa den fremmede igjen, –du må redde den.

–Hold denne, sa han og rakte henne en lommelykt fra kofferten sin. Han sank ned ved siden av dyret, samtidig som han prøvde å berolige det med stemmen sin. –Rolig, kompis. Han tok hanskene av seg og stakk dem innenfor parkasen. Den grove pelsen varmet fingrene hans da han lot hånden gli undersøkende inn på hjortens mage. Han kunne ikke kjenne tegn til noen form for væske, ikke noe annet unormalt, heller. Kanskje…

Uten noe forvarsel livnet det store hjortedyret til igjen. Den lette febrilsk etter fotfeste i den dype snøen. Noahs arm ble slått vekk, og han trakk seg raskt unna. Dyret kom seg på bena og bykset mot en snøfonn. Instinktivt stilte Noah seg foran kvinnen for å beskytte henne mot hovene da dyret forsvant inn i skogen.

–Jeg drepte den ikke, utbrøt kvinnen. –Du reddet den.

Nei, tenkte han, selv om det måtte ha sett imponerende ut; dyret som spratt på bena i samme øyeblikk som han la hånden sin på det. Han sa det ikke til henne, men det var fortsatt stor sjanse for at dyret ville kollapse og fryse i hjel et eller annet sted i skogen.

Han slukket hodelykten og rettet seg opp. Hun lyste med lommelykten mot ansiktet hans, blendet ham. Han myste, og hun senket lysstrålen igjen. –Unnskyld, sa hun.

Han trakk på seg hanskene. –Hvor skal du?

–Lakeshore Road 1247. Til familien Wilson. Kjenner du til dem?

Han så på bilen hennes. Den sto i grøften like ved hans oppkjørsel. –Et par hundre meter nedover mot innsjøen, så er du der, sa han. –Jeg kan kjøre deg.

–Takk. Snøfnuggene festet seg i øyevippene hennes, og hun blunket dem bort. Han fikk et glimt av ansiktet hennes –oppsiktsvekkende vakker, men blek og anspent. –Jeg henter tingene mine. Hun gav ham lykten og hentet vesken og en bag i bilen. I tillegg hadde hun en trillekoffert med massevis av klistremerker på. I gjenskinnet av kupelyset så han ord på fremmede språk –’s-Gravenhage? Han ante ikke hva det betydde. Et annet så ut til å være offisielt, Utenriksdepartementet, eller noe sånt. Jøss, tenkte han. En mystisk, internasjonal kvinne.

Hun slo av lysene og tenningen. –Det er vel ikke noe å gjøre med bilen, sa hun.

–Ikke i kveld, nei.

–Jeg har noen vesker i bagasjerommet også, sa hun. –Tror du det er trygt å la dem bli her?

–Det er sikkert ikke den helt store kvelden å være tyv. Han gikk foran henne mot bilen og åpnet døren for henne. –Kom deg bak, sa han til Rudy, og hunden hoppet over seteryggen.

Kvinnen nølte, presset vesken mot brystet og så forskremt opp på ham. I det svake lyset fra kupeen så han at hun hadde blå øyne. Og nå så hun ikke på ham som hjortehviskeren lenger. Nå så hun på ham som om han skulle være selveste øksemorderen.

–Du ser på meg som om jeg skulle være en øksemorder.

–Hvordan kan jeg vite at du ikke er det?

–Noah Shepherd, sa han. –Jeg bor her, dette er oppkjørselen til huset mitt. Han pekte. Furuene langs veien opp til huset var tunge av snø, og veien var tilblåst av knehøye fonner. Man kunne skimte lys bak det største vinduet, og utelyset over døren så tåket gult ut i stormen. Gangveien til klinikken, kennelen og stallen lå på venstre side, det var så vidt han skimtet nødlysene.

Hun bet seg i leppen. –Øksemordere må bo et sted de også.

–Nettopp. Hvordan kan jeg vite at ikke du er en øksemorder?

Hun virket helt uberørt av spørsmålet. –Det kan du ikke, sa hun og satte seg inn i bilen.

Da Noah gikk for å sette seg bak rattet, lurte han på hvilke ukjente krefter som var i sving den kvelden. Han pleide vanligvis ikke å tenke i den retningen, men hadde han ikke akkurat sittet der og ønsket at noen skulle komme? Lyttet universet til ham likevel?

Han visste selvsagt ingenting om den uventede passasjeren sin. Som hun så treffende hadde påpekt, så kunne hun like gjerne være en øksemorder.

Som om det betydde noe. Med det utseendet kunne hun vært Lizzie Borden uten at han hadde brydd seg. Hun så fantastisk ut, og hun satt ved siden av ham, i hans pickup.

Han håpet lukten av fødselsvæsker og våt hund ikke plaget henne altfor mye. Ikke rot dette til, advarte han seg selv, idet han satte seg inn i bilen. Og ikke ta noe for gitt. Han visste ikke om hun var sammen med noen, gift, forlovet, lesbisk eller sinnssyk. Det eneste han visste, var at…

–Pokker, sa han før han fikk tenkt seg om. –Hvorfor sa du ikke at du var skadet? Han lyste på henne med lommelykten. Langs hele leggen gikk det en blodrød strime, og buksen var spjæret over kneet.

Det kom en skremt lyd fra strupen hennes, og hun hveste så intenst at Noah krympet seg. Så begynte hun å skjelve, mens pusten hennes kom i korte, paniske gisp. Hun sa noe på et fremmed språk, tysk, kanskje. Det hørtes nesten ut som en bønn. Hun så på ham med vill frykt i blikket, som om han var hennes verste mareritt.

Så mye for ikke å rote det til, tenkte Noah.

–Hei, ingen grunn til panikk, sa han, men hun hadde virkelig panikk, og så sank hun tilbake mot seteryggen.

–Hei, sa han igjen, høyere denne gangen. Fanken, hadde hun besvimt? Han rev av seg hansken og kjente etter pulsen hennes. Den var der heldigvis. –Kom igjen. Han strøk henne over kinnet. –Du må våkne.

Bak ham danset Rudy frem og tilbake i setet, mens han klynket. Han kjente sikkert lukten av frykt og blod. Til slutt satte han seg ned og begynte å ule.

Har du lært nå? tenkte Noah. Neste gang han ba stjernene om å sende ham noen, skulle han være litt mer spesifikk. «Send meg en Hooters-servitør», skulle han si, ikke et sprøtt kvinnfolk fra utlandet som besvimte bare hun så litt blod.

Så vidt Noah kunne forstå, hadde hun mistet bevisstheten på grunn av skaden, redsel og anspenthet. Dyr kunne reagere på den måten, som en beskyttelsesmekanisme. Når det hendte mennesker… var han ikke helt sikker på hvorfor. Uansett, så måtte han sjekke blodtrykket hennes og stelle såret.

Han forsikret seg om at firehjulsdriften fortsatt var innkoplet, før han langsom begynte på turen opp til gården. Han kjørte forbi huset og fortsatte bort til klinikken. Tidligere hadde familien hans drevet et meieri på eiendommen, og bygningen han brukte som klinikk, hadde den gang vært kontorer. Han hadde bygget det om da han åpnet veterinærpraksisen for tre år siden.

Han gikk ut av bilen og smattet på Rudy. Hunden hoppet over seteryggen og forsvant bortover tunet, tydelig ivrig etter å komme seg bort fra den fremmede.

Noah åpnet døren på passasjersiden. –Miss? Kan du høre meg?

Kvinnen var fortsatt bevisstløs. Han sjekket pulsen hennes igjen, før han løftet henne ut av bilen. Han vaklet ustøtt bakover i den knehøye snøen. Hun var ikke store damen, men det var tungt å bære henne i den tilstanden hun var i. Med skulderen dyttet han opp døren til klinikken og gikk inn. Han klarte å slå koden til alarmsystemet uten å miste henne. Han fortsatte gjennom det svakt opplyste venterommet og gikk inn på et undersøkelsesrom. Så la han henne fra seg på et bord av rustfritt stål og tilpasset det etter lengden hennes. Det var ikke ment for mennesker, men han hadde ikke noe alternativ. –Miss? gjentok han. Pokker, nå begynte han å lure på om han måtte til med kunstig åndedrett og hjertemassasje.

–Du må våkne. Han ristet i henne med den ene hånden, samtidig som han grep etter en oksygenmaske. Masken var laget for å passe over en snute, men hvis han presset litt forsiktig rundt den, fikk han det til.

Med ett slo hun opp øynene og begynte å skrike mens hun prøvde å reise seg. Noah trakk seg unna og løftet hendene. –Ro deg ned, sa han, mens han tenkte på bedøvelsen han hadde i vesken, tiltenkt hesten han akkurat hadde besøkt. Han lurte på hva hun ville gjort hvis han sa: Ikke få meg til å ta frem hestebedøvelsen… Dårlig idé. Men han var på utrygg grunn her. Hva burde han gjøre? Klappe henne på armen? Trøste henne? Slenge kaldt vann i ansiktet hennes? Klappe henne, avgjort.

–Miss… Han la en hånd på armen hennes, ville sjekke pulsen hennes igjen.

Tabbe. Hun rykket den til seg, som om hun hadde brent seg. Hun kom seg opp i sittestilling og så på ham som om han var Jack the Ripper.

–Miss, sa han igjen og stilte seg ved siden av bordet hun satt på. Han ville ikke at hun skulle ramle i gulvet hvis hun besvimte igjen. –Du kommer til å bli helt fin igjen, det lover jeg. Vær så snill å høre på meg, og prøv å fokusere.

Endelig virket det som om ordene hans sank inn. Han så hvordan det glassaktige blikket langsomt ble klarere. Hun trakk pusten dypt og prøvde å roe seg ned.

–Sånn, sa han og klarte å motstå trangen til å ta hånden hennes. –Slapp av. Dette kommer til å gå helt fint. Han snakket så rolig han kunne til henne. Brukte den stemmen han vanligvis reserverte for villkatter og hissige stinkdyr. –Vi er på klinikken min. Jeg er… jeg er autorisert. Best å ikke fortelle henne at det var dyrlege han var. –Jeg må få lov til å undersøke deg, OK? Jeg sverger, det er bare det jeg skal. Er det greit?

Ansiktet hennes var kritthvitt, og hun begynte å skjelve. –Ja, sa hun. –Ja, takk. Jeg… jeg skjønner ikke hva som gikk av meg.

Du sier ikke det, tenkte han.

–Jeg går ut ifra at det var en vasovagal syncope, sa han. –Det vil si at du besvimte ved synet av ditt eget blod. Du har hatt et fysisk traume, så jeg blir nødt til å stille deg noen spørsmål og sjekke pulsen og blodtrykket ditt.

Denne gangen virket det som hun oppfattet hva han sa. Han tok en sjanse og la hånden sin mot kinnet hennes da han studerte pupillene hennes. Huden var myk som fløyel, men kald og klam. Han merket at hun prøvde å slutte å skjelve. –Beklager, sa hun. Stemmen hennes var fortsatt ikke helt stødig. –Det var helt utilgivelig av meg. Hun rettet seg opp i skuldrene og løftet haken. Selvtilliten var på vei tilbake, og hun endret personlighet. Det kuede offeret forsvant. I stedet hadde han foran seg en kontrollert –om enn rystet –ung dame.

–Du behøver ikke unnskylde deg, sa han. –Det er mange som friker ut når de skader seg og begynner og blø. Han trakk på skuldrene. –Det er menneskelig.

–Hvor er jeg?

–På klinikken min.

–Krasjet jeg bilen rett utenfor klinikken din? Fin beregning. Hun smilte svakt.

–Har det skjedd før? spurte han. –Synkopen, at du har besvimt.

–Herregud, nei. Aldri.

–Kan du huske om du har hatt hodepine, smerter i nakken, i brystet? Har du vært kortpustet?

–Nei. Jeg satte ved siden av deg. Jeg følte meg helt fin… så husker jeg ikke mer.

Han tok av seg parkasen, og husket at han var tilsølt med blod og væsker fra føllingen. Raskt snudde han seg vekk så hun ikke skulle se det. Han vrengte skjorten av seg, slengte den i skittentøyet og fant en ren laboratoriejakke.

Pasienten hans var blitt veldig stille, og han snudde seg. Hun stirret på den nakne overkroppen hans. Munnen hennes –en vakker munn, selv for et sprøtt kvinnemenneske å være –formet en overrasket O. Ansiktet hennes var fortsatt blekt; det var sikkert ikke umulig at hun kunne besvime enda en gang. Og til tross for et lønnlig håp fra hans side, kom det nok ikke til å bli på grunn av synet av kroppen hans. Noe hadde skremt henne, og han satset på at det ikke var ham.

–Skal bare ta på meg en ren skjorte, sa han.

Blikket hennes gled bort, og hun så seg rundt i klinikken.

Han fikk en følelse av at hun ikke stolte på ham lenger. På veterinærskolen lærte de ikke at de ikke skulle bytte skjorte foran pasientene, for pasientene brydde seg som regel ikke.

–Beklager, mumlet han og hengte et stetoskop rundt halsen i håp om at det ville berolige henne.  –Jeg prøver bare å hjelpe deg.

–Og det setter jeg pris på. Hun plasserte hendene på den kalde bordplaten og kikket på utstyret og instrumentene på disken. –Jeg skal ikke få panikk igjen. Det var helt ulikt meg. Det er veldig… Rocky Horror Picture Show, dette her.

Øyeblikkelig så Noah for seg Susan Sarandon i bh og truser. Hadde det bare vært så vel.

Han tråkket på en pedal for å senke bordet. –Du blør fortsatt –nei, ikke se. Han ville ikke at hun skulle besvime igjen. –Jeg må få lov til å se på foten din. Han skrubbet hendene i vasken og tok et par hansker fra en dispenser på veggen. Han så på foten hennes mens han tok dem på seg. –Det kan hende jeg blir nødt til å klippe opp buksen din. Han greide ikke å undertrykke et glis.

–Hva er det som er så morsomt med det?

–Ingenting. Jeg har bare aldri sagt akkurat det til noen av pasientene mine før. Sitt i ro på bordet, OK? Og trekk deg bakover og strekk ut beinet.

Til hans overraskelse gjorde hun som han sa. Hun så seg rundt i rommet og fokuserte på en plansje over hundens vekst og en kalender fra et veterinærmedisinsk firma. –Du er ikke noen ordentlig doktor, er du vel?

–Ah, favorittspørsmålet mitt, sa han. –Det er sånn at hvis jeg hadde vært en ordentlig doktor, så hadde jeg bare kjent til anatomien og patologien til én art, i stedet for seks. Jeg hadde bare spesialisert meg i én retning, og ikke i ni.

–Det er vel mange som stiller deg akkurat det spørsmålet.

–Såpass ofte at det irriterer meg. Han trakk seg litt unna og holdt de hanskekledde hendene i været. –Hør her, jeg behøver ikke gjøre dette.

–Hvis det er greit for deg, vil jeg gjerne at du fortsetter.

Så mye for å gjøre seg kostbar. –Jeg skal bare undersøke deg og se om du har pådratt deg noen andre skader.

–Det er bare kneet.

–Du kan jo ha fått indre skader.

–Kan du finne ut av det?

–Du har tegn til sjokk. Jeg vil gjerne se etter blåmerker på brystet, og så vil jeg kjenne på magen din.

–Tuller du? Hun stivnet til og foldet armene stramt over brystet. –Jeg tror jeg står over. Jeg har ikke slått meg i det hele tatt. Jeg har ikke vondt noen andre steder enn i kneet.

Han ville ikke presse henne. Situasjonen var bisarr nok som den var. –Jeg kan jo ringe til legevakten, men på en kveld som denne har jeg ikke lyst til å plage dem med noe som ikke er livstruende, sa han.

–Dette er ikke livstruende, sa kvinnen. –Tro meg, det vet jeg alt om.

–OK. Da ser vi bare på kneet i denne omgang. Men hvis du merker noe –dobbeltsyn, svimmelhet, hva som helst –så må du gi meg beskjed. Han sjekket blodtrykket hennes. Det var normalt, et godt tegn. Hvis hun hadde hatt en indre blødning, ville det ha falt. –OK. Da får vi ta en kikk på det kneet.

Hun la seg bakover og dekket øynene med underarmen. –Du skjønner sikkert hvorfor jeg ikke vil se på.

–Ja, jeg har lagt merke til at du ikke er glad i synet av blod. Han tok opp en bandasjesaks og begynte å klippe opp buksebeinet hennes. Det tynne, eksklusive læret i støvletten hennes var gjennomtrukket av blod. Han fortsatte oppover buksebenet og håpet han slapp å klippe så langt at hun trodde han var helt pervers. Såret var formet som en bue. Antagelig hadde hun kuttet seg på noe under dashbordet.

–Du har en flenge her, like over kneet. Det gjorde sikkert vanvittig vondt, tenkte han. Såret var ikke så stygt, men det blødde. –Det må sys.

–Kan du gjøre det?

–Jeg er ingen plastisk kirurg, men uansett hva jeg gjør, så vil det etterlate et arr.

–Kan du stoppe blødningen? Så kan jeg finne en kirurg i morgen.

–Det kan nok ikke vente så lenge. Risikoen for å få en infeksjon er for stor. Ingen lege ville ventet i mer enn maks sju timer, og veiene kommer til å være stengt i morgen også.

–Da får du bare snurpe meg sammen, så får jeg lære meg å leve med arret.

Til å komme fra en kvinne med et så flott utseende, var kommentaren ganske uventet. –OK. Jeg kan bedøve området… du kommer sikkert til å måtte trenge et dusin sting. Hvis jeg syr veldig smått, vil det minimalisere arret. Han lurte på om han skulle gi henne noe beroligende, men var ikke sikker på doseringen. Hun veide antakelig det samme som en rottweiler, så 80 mg burde holde. På den annen siden, kanskje ikke. Det var best han holdt seg til lokalbedøvelse.

–Da venter jeg bare på novokainet, sa hun.

–Det er lidokain, én prosent. Han håpet at det ikke skulle så mye til. Han injiserte bedøvelsen uten at hun leet på et øyelokk.

–Det tar et par minutter før det blir numment.

–Det går fint. Hun løftet underarmen fra øynene og nikket mot disken. –Får jeg en sånn kjeks hvis jeg er veldig flink?

–Du skal få så mange du har lyst på, sa han og la sterile omslag på utstyrsfatet. –De gir deg frisk ånde og hvitere tenner.

–Det er jo ikke å forakte, mumlet hun.

Han byttet hansker og begynte å rense såret. Mange dyr hadde hud som var mye tynnere enn menneskets.

Noah satte på seg et par forstørrelsesbriller og siktet en lampe inn mot såret. Han konsentrerte seg så godt han kunne om syingen. Han merket at hun begynte å skjelve igjen, og lurte på om han burde småprate med henne for å roe henne slik at hun lå i ro. Med de vanlige pasientene pleide det å holde med noen klapp på flanken.

–Jeg fikk visst ikke med meg hva du het, sa han.

–Sophie Bellamy.

–Er du i slekt med den familien Bellamy som driver feriestedet helt nord for innsjøen?

–På en måte. Jeg var gift med Greg Bellamy. Vi er skilt nå.

Men hun brukte fortsatt etternavnet til fyren, tenkte Noah.

–Jeg har to barn her i Avalon, fortsatte hun.

Det var sikkert forklaringen på hvorfor hun hadde beholdt navnet. Men det forklarte ikke hvorfor barna ikke bodde sammen med henne. Men det hadde ikke han noe med. Mennesker var kompliserte vesener. Ingenting var enkelt med den rasen. Han syntes det var mye enklere å jobbe med dyr. Å forholde seg til mennesker var som å krysse et minefelt –man visste aldri når det smalt. Da var det mye enklere å arbeide med dyr.

Småprat, tenkte han. Prøv å distrahere henne med småprat.

–Er du her på besøk? Eller kommer du hjem fra en reise?

Hun tidde, som om hun tenkte seg om. –Jeg landet på JFK i ettermiddag, sa hun. –På grunn av været kunne jeg ikke reise videre til Kingston-Ulster Airport. Jeg kunne sikkert tatt toget, men jeg var så ivrig etter å komme frem at jeg heller leide en bil.

Hvor kom du fra? tenkte han, og regnet med at hun ville fortelle det. Da hun ikke gjorde det, fokuserte han på oppgaven foran seg. Han merket seg hvor lik menneskelig hud var canina og equina.  –Og så skal du bo hos Wilson på nedsiden av veien her?

–Ikke akkurat. Jeg skal bare låne huset. De er der bare om sommeren. Alberta –Bertie –Wilson og jeg har kjent hverandre siden vi studerte jus sammen.

–Å, ja? Han sluttet å sy. –Er du advokat?

–Ja.

–Ordentlig advokat? spurte han tørt.

–Uff, den fortjente jeg visst, sa hun.

–Kunne du ikke ha fortalt meg det før jeg begynte å snurpe deg sammen med hestesutur?

–Ville du ha behandlet meg annerledes da?

–Jeg vet sannelig ikke, sa han ærlig. –Kanskje jeg ikke ville behandlet deg i det hele tatt. Eller kanskje jeg ville fått deg til å skrive under på at du fraskrev deg retten til å saksøke meg etterpå.

–Det har aldri stoppet en god advokat. Hun la raskt til: –Men du skal ikke bekymre deg. Du reddet meg og stanset blødningen. Det siste jeg ville gjøre, var å saksøke deg.

–Godt å vite. Noah fjernet operasjonskledet fra foten hennes og vasket såret med topisk oppløsning. –Men du bør nok ta en titt. Det er ikke akkurat vakkert.

Hun satte seg opp. Stingene formet en sort bue på den bleke huden hennes. Området rundt var ravfarget av den desinfiserende væsken. –Du fikk stoppet blødningen, sa hun.

–Det ser sånn ut. Han la gasbind over såret. –Jeg må bandasjere det. Du er nødt til å være forsiktig, ikke pille på stingene eller gjøre noe som får dem til å rakne. Hvis du hadde vært en av mine vanlige pasienter, hadde jeg satt på deg en lampeskjermformet krage for å unngå at du tygget på bandasjen.

–Det kommer ikke til å bli nødvendig.

–Og så må du prøve å unngå at området blir vått.

–Jeg tror det skal gå bra. Hun satt i ro til han var ferdig og hadde sjekket blodtrykket hennes en siste gang. Han så på måleren. –Ingen endring. Det er bra.

–Tusen takk. Jeg vet ikke hvordan jeg skal få takket deg nok.

Han tok hendene hennes da hun forsiktig akte seg ned fra bordet. Det svimlet for henne, og han la armen om livet hennes. –Ta det helt rolig, sa han. –Du må holde foten hevet så mye som mulig i kveld.

–OK.

Det gikk opp for ham at han sto med henne i armene. Kinnet hans berørte det silkebløte håret hennes. Hun duftet friskt av vinter og vind, og hun føltes lett i armene hans.

Det virket som hun var like overrasket som ham over å befinne seg i armene hans, og han merket at det gikk en skjelving gjennom henne. Redsel? Lettelse? Han visste ikke. Langsomt frigjorde hun seg fra armene hans. Han gikk foran henne ut i resepsjonen. Arbeidsplassen til Mildred, assistenten hans, så like pertentlig ut som hun var selv. Noahs pult var oversvømt av journaler og oppslagsbøker, leker og små figurer og kort fra pasientenes eiere. Han hadde en hel tavle reservert til kort fra barn og bilder av dem sammen med kjæledyrene sine. Noah elsket barn.

–Takk igjen, sa hun. –Hvor mye skylder jeg?

–Tuller du?

–Jeg tuller aldri. Du har gjort en jobb, og det skal du ha betaling for.

–Akkurat. Hun var jo advokat. Hvis han hadde gitt en dobermann den samme behandlingen, ville det kostet fem hundre dollar. –Huset spanderer. Du bør bli undersøkt av en lege så raskt som mulig.

–Vel. Du har gjort mer enn profesjonen pålegger deg, sa hun. –Du er helten min.

Han syntes fortsatt at han hørte et snev av frykt i stemmen hennes. Men kanskje prøvde hun bare å være tapper –eller ironisk. –Det er det ingen som har kalt meg før.

–Jeg er sikker på flere av pasientene dine ville gjort det om de hadde kunnet snakke. Hun så bort, og han var glad for å oppdage at hun hadde fått litt farge i kinnene igjen. Hun var en pokker så flott kvinne. –Vel. Jeg får vel se å komme meg ned til sommerhuset…

–Det går ikke. Ikke i kveld.

–Men…

–Veiene er verre enn noen gang. Jeg vet at det går an å kjøre helt ned til Wilsons hus, men nå er den veien begravet under enorme mengder snø. I tillegg er det sikkert iskaldt der. Du må bli her i natt.

Hun så seg rundt i klinikken. –Har du tenkt å putte meg inn i et bur i bakgården?

–Like ved siden av manx-katten til mrs Levinson. Han pekte på vinylbenken i venteværelset. –Sett deg, og legg foten opp i stolsetet. Jeg skal bare se til pasientene mine, så går vi bort til huset. Det er ikke akkurat Ritz, men du skal få noe å spise og et sted å sove. Det mangler ikke på rom.

–Jeg har allerede vært til for mye besvær…

–Slett ikke.

–Men…

–Helt alvorlig, ikke tenk på det. Han gikk fra henne og innover i lokalet. Nattbelysningen var svakt blålig. Katten Toby så vaktsomt på ham, men var helt rolig i buret sitt. Hun hadde mer enn nok vann. Beaglen Brutus snorket og sov. Den andre katten, Clementine, satt og pusset pelsen sin.

Noah fylte opp den nesten tomme vannskålen hennes. –Så du henne, Clem? hvisket han. –Kan du forstå at det går an å være så heldig? Jeg har vunnet jente-fastkjørt-i-snøen-lotteriet.

Katten blunket til ham, før den løftet poten og fortsatte å slikke seg.

Det var mulig at Sophie var kommet til ham på grunn av en ulykke, men man kunne likevel ikke utelukke at skjebnen hadde en finger med i spillet. Den flotteste kvinnen i universet, en kvinne som kalte ham «helten min», skulle flytte inn på den andre siden av veien.

Han la sikkert for mye i det, men hva så? Hun var vakker, og hun hadde gjort et poeng av å fortelle ham at hun var singel. Og hun hadde barn. Noah elsket barn. Han hadde alltid ønsket seg et hus fullt av dem. Hans siste venninne hadde gått fra ham på grunn av akkurat det. Men her var altså en kvinne som allerede hadde barn.

Han vasket hendene og minnet seg selv på at det var best ikke å gjøre for mye vesen av det, slik han hadde så lett for å gjøre. Skjebnen hadde gitt ham en gyllen mulighet. Nå var resten opp til ham.

Noah var sikker på at han aldri hadde møtt noen som Sophie Bellamy før. Han lurte på hvem hun egentlig var, i tillegg til å være en eller annen fyrs ekskone. Han lurte på hvor hun kom fra, og hva det var som hadde fått henne til å kjøre hele denne veien i mørket, i snøstormen. Og han lurte på om det desperate glimtet i øynene hennes var noe han burde uroe seg for.

